Žaloba na zdržanie sa klamlivej reklamy
			
Okresný súd
Pekná ul. č. 97
974 01 Banská Bystrica
Žalobca: 	Jozef Tichý, Nábrežná ul. č. 32, Žilina, 
	IČO, DIČ, IČ DPH
	osvedčenie o živnostenskom podnikaní reg. č. ...........................................
Žalovaný:	Pavol Malý, Letná ul. č. 14, Žilina, 
	IČO, DIČ, IČ DPH
	osvedčenie o živnostenskom podnikaní reg. č. ...........................................
Vec:	Žaloba na zdržanie sa klamlivej reklamy
I.
Žalobca je podnikateľ, ktorý na základe živnostenského oprávnenia vydaného dňa 15. 3. 2023 Okresným úradom v Žiline vykonáva obchodnú živnosť, ktorej predmetom je kúpa tovaru s cieľom jeho ďalšieho predaja a predaj, konkrétne údenárskych výrobkov. Žalobca má hlavnú prevádzkareň v Žiline – Závodí na Prímostnej ul. č. 21 a hlavný okruh zákazníkov nakupuje u žalobcu z priľahlého okolia.
Dôkaz:
–	Živnostenský list zo dňa 15. 3. 2023
–	Výpis zo živnostenského registra
II.
Na upozornenie zákazníkov žalobca zistil, že v prevádzkarni žalovaného Pavla Malého, umiestenej taktiež v Žiline – Závodí na Vodnej ulici č. 63 a rovnako na pútačoch pred touto prevádzkarňou, ktorá sa zaoberá predajom rovnakého sortimentu tovaru ako žalobca, sú umiestnené písomné reklamy, v ktorých sa vedľa ďalších reklamných údajov výslovne uvádza: „Nakupujte výhradne u nás, máme tovar zaručene čerstvý a v širokom okolí bezkonkurenčný.“
Dôkaz:
–	Reklamné materiály žalovaného s výhradou ďalších dôkazov
III.
Žalobca sa touto skutočnosťou považuje za poškodeného z hľadiska hospodárskej súťaže a konanie žalovaného pokladá za klamlivú reklamu podľa Obch. zákonníka, pretože šíri údaje o vlastnom podniku a predávaných výrobkoch, ktoré sú spôsobilé vyvolať klamlivú predstavu o podniku a výrobkoch ostatných podnikateľov, teda aj žalobcu, ktorého prevádzkareň bezprostredne susedí s prevádzkarňou žalovaného. Žalobca pritom predáva tovar vysokej kvality a zachováva maximálnu starostlivosť o úroveň poskytovaných služieb. Žalobca preto upozornil žalovaného, že sa svojím konaním dopúšťa nekalej súťaže a vyzval ho, aby takúto formu reklamy nepoužíval. Žalovaný požiadavku žalobcu odmietol s tým, že je na zákazníkovi samom, aby posúdil kvalitu ponúkaného tovaru, na čo ho iba touto reklamou vyzýva. Ďalej odmieta so žalobcom rokovať.
Dôkaz:
–	Výpoveď účastníkov
–	Výpoveď zamestnancov prevádzkarne žalovaného
•	Martina Bučeka, bytom Žilina, Jasenová ul. č. 3
•	Jany Stierankovej, bytom Žilina, Kukučínova ul. č. 10
IV.
Pretože konaním žalovaného sú porušené práva žalobcu ako hospodárskeho súťažiteľa a žalovaný odmieta dobrovoľne upustiť od nekalosúťažného konania, ktoré je popísané vyššie, žalobca žiada, aby Okresný súd v Banskej Bystrici vydal tento
rozsudok
Žalovaný je povinný zdržať sa používania reklamy v znení „Nakupujte výhradne u nás, máme tovar zaručene čerstvý a v širokom okolí bezkonkurenčný“ a odstrániť všetky jej písomné vyhotovenia z prevádzkarne v Žiline – Závodí, Vodná 63 a tiež z priestoru pred prevádzkarňou v lehote 15 dní.
Žalovaný je povinný zaplatiť žalobcovi trovy konania, a to do 3 dní od nadobudnutia právoplatnosti tohto rozsudku.
Žilina 15. 9. 2023